runetrust/blame-folketinget-dk huggingface dataset:
Pelle Dragsted (EL), 2016-12-15:
Det er jo pudsigt, at de lande i Europa, som har de højeste ydelser ved arbejdsløshed, også er dem, der har den laveste ledighed og den højeste beskæftigelse – der er et eller andet, der ikke virker i de her modeller – og det har OECD faktisk givet et svar på.
Gitte Seeberg (KF), 2004-04-13:
Så det, at man dog har fået en forfatning - det kan godt være, at man ikke bryder sig så meget om indholdet - det, at der har været afholdt et valg, og at der er lagt op til, at der skal være valg til parlamentet senere på året, kan måske være med til at bringe tingene på rette spor.
Mette Frederiksen (S), 2002-03-15:
Derfor bliver jeg nødt til at spørge hr. Flemming Oppfeldt igen: Når der bliver taget højde for uddannelsesforskelle, kompetenceforskelle osv., og der stadig væk er forskel på den løn, mænd og kvinder får udbetalt i Danmark, kunne hr. Flemming Oppfeldt så ikke forestille sig, at adgang til oplysninger om forskellene kunne medvirke til, at kvinder på den enkelte arbejdsplads kunne fremme deres egen lønsag?
Mai Villadsen (EL), 2023-04-25:
Jeg hører til en af dem, som har kaldt mange kommissioner for syltekrukker og også sagt, at der ofte var for mange, men lige på det her område tror jeg det er så virkelig afgørende, at vi ikke lader os begrænse af gammelt nid og nag eller ideologiske positioner, men forholder os åbent og nysgerrigt og undersøgende til, hvorfor den her krise er så voldsom og så eskalerende.
Victoria Velasquez (EL), 2023-11-16:
Jeg talte også med nogle i mandags, da jeg var til demonstration i Odense, om Brdr. Price, som nu har valgt at opsige deres overenskomst på deres restauranter, så det er et meget relevant og meget aktuelt spørgsmål, og derfor er jeg glad for, at den her lov nu vil forlænge opsigelsesvarslet til 6 uger for arbejdsmiljørepræsentanter.
Margrethe Vestager (RV), 2006-03-03:
Men det, man gør, er jo, at man får lavet et lille center i tilknytning til Forsvarsakademiet, og ordførerne kan ikke rigtig blive enige med hinanden om, hvorvidt de skal dele printere og gangarealer og fælleslokaliteter, eller om det skal være et egentlig fagligt miljø.
Hans Christian Schmidt (V), 2002-03-11:
Det er den rigtige cyklus, og jeg kan kun notere mig fuldstændig enig i det, som hr. Jørn Dohrmann har sagt, men det er jo nu i øvrigt også det, som jeg har oplevet, også i de tidligere debatter, at Dansk Folkeparti altid har sat højt, nemlig at man virkelig sørger for at få genanvendelsen sat i fokus.
Irene Simonsen (V), 2004-05-06:
Jeg kan blot indlede med, nøjagtig som fru Birthe Rønn Hornbech gjorde, at Venstre jo helt klart og tydeligt synes, at seksuelle forbrydelser mod børn og overgreb mod børn er noget af det værst tænkelige, man kan blive udsat for.
Per Clausen (EL), 2014-01-30:
Men jeg spurgte sådan set overhovedet ikke om Goldman Sachs, jeg spurgte, om Liberal Alliance var enig med regeringen i, at det her handlede om at sikre investeringer i havvindmøller, eller om det afgørende for Liberal Alliance er at få DONG privatiseret, sådan at det bliver markedskræfterne, der entydigt afgør, hvordan DONG agerer i fremtiden.
Torsten Schack Pedersen (V), 2014-11-14:
Men hvis der er brug for en præcisering i forhold til det helt åbenbare, altså at det jo drejer sig om de sager, der vedrører de kommuner, som afdelingskontoret dækker, så lad os da gerne skære det endnu mere ud i pap, så der ikke skal være nogen tvivl om det.
Carl Holst (V), 2018-04-20:
Det, der alligevel fik mig til at bede om ordet, var, at jeg nærmest fik det indtryk, at velfærdsteknologiske løsninger er at betragte som noget, der pr. definition er besparelser eller ressourcebegrænsende eller betyder manglende menneskelig omsorg; referencen fra ordføreren til antallet af medarbejdere.
Ole Birk Olesen (LA), 2019-04-10:
De steder bider problemerne sig fast, og der er man ikke på vej til, at tingene bliver bedre, for der bliver de værre, og det bliver vi nødt til at gøre op med, hvis vi ikke skal ende ligesom nogle af de forfærdelige områder, vi kender fra f.eks. Sverige, men som vi også ser tegn på i Danmark, f.eks. Vollsmose, Gellerupparken, før man begyndte at gøre noget, og Mjølnerparken osv.
Ole Glahn (RV), 2005-11-01:
Vi skal fastholde det repræsentative demokrati, forstået på den måde at det naturligvis er kommunalbestyrelsen, der træffer den endelige og sidste afgørelse, men vi skal ikke have en situation, som jeg tror hr. Erhard Jakobsen engang for mange år siden omtalte sådan: Stem hvert fjerde år, og hold mund i mellemtiden.
Marianne Jelved (RV), 2005-05-31:
Derfor kan Det Radikale Venstre heller ikke stemme for det, selv om vi jo traditionelt er meget åbne over for rigsfællesskabets medlemmer, altså Grønlands og Færøernes ønsker, og for at imødekomme dem så langt, som det overhovedet kan lade sig gøre.
Aage Frandsen (SF), 2002-04-10:
»Vil ministeren, da regeringen og regeringspartierne som opposition ved forskellige lejligheder har talt om, at de grønne afgifter vender den tunge ende nedad, redegøre for, hvad regeringen vil gøre for at modvirke, at det bliver tilfældet i fremtiden?« Skriftlig begrundelse Venstre og Det Konservative Folkeparti i opposition har ved forskellige lejligheder talt om, at de grønne afgifter vender den tunge ende nedad.
Poul Nyrup Rasmussen (S), 1998-06-25:
I det omfang det har noget med socialisme at gøre, hvad det vel har et sted, men også noget med menneskelighed at gøre, også noget med radikalisme at gøre, er det vel også o.k. Hr. Jørgen Estrup sagde om V's og K's forhandlingsstrategi ved bordet hos finansministeren og økonomiministeren: Jeg har ikke set et eneste forslag om noget, der bare mindede om en tilsvarende opstramning i dansk økonomi.
Line Barfod (EL), 2006-04-06:
Uanset hvor man bor, skal der være voksne til at tage sig af børnene i børnehaverne, der skal være hjemmehjælpere til at tage sig af de ældre osv., og hvis man ønsker, at ressourcerne skal være til stede over hele landet, skal der jo være penge i alle kommuner til velfærd af en vis standard.
Jesper Petersen (S), 2019-03-19:
Det har sin begrundelse i den usikkerhed, der er knyttet til konkrete målinger af de biler, som er blevet typegodkendt efter den nye beregningsmodel, altså simpelt hen om det er den korrekte omregningsfaktor, som blev puttet ind i lovgivningen tilbage i september sidste år, hvor man altså skulle gange med 1,21 for benzinbiler for at lave en omregning, der samtidig sørgede for, at bilbeskatningen samlet set ikke blev højere.
Jann Sjursen (KRF), 2002-05-30:
Med hensyn til folkeskolen er jeg måske lidt mindre glad, end jeg var tidligere, på grund af det svar, fru Pia Kjærsgaard senest gav mig, hvor hun sagde, at man måske skulle puffe lidt til undervisningsministeren. Jeg må indrømme, at jeg tror ikke, det er helt nok at puffe lidt til undervisningsministeren, jeg tror, der skal skrappere midler til.
Mai Mercado (KF), 2015-04-09:
For med det ikkesvar, der lige blev givet til salen her, så kan vi jo konstatere, at Justitsministeriet ikke har gjort noget som helst for at presse på, for at skubbe på, for at sikre, at de kriminelle udlændinge, vi rent faktisk har, vender hjem, og problemet er jo, at de her kriminelle udlændinge ser det som en win-win-situation.
Frank Aaen (EL), 2009-10-30:
Derfor vil jeg sige, at det, vi kan love, er, at lige så snart der kommer et nyt flertal i Folketinget, vil vi gøre alt for at rulle misanvendelsen, misbruget af provenuet tilbage ved at sørge for, at de skattelettelser, der er givet til dem med de allerhøjeste indkomster, bliver annulleret.
Jørn Neergaard Larsen (V), 2016-10-12:
Og som jeg har været inde på i tidligere spørgsmål her, er det ikke ret mange timer, der skal til, for at man kan give disse mennesker et trygt fodfæste på arbejdsmarkedet og i øvrigt fuldstændig frigøre dem fra alle effekter af både kontanthjælpsloftet og 225-timersreglen.
Kim Edberg Andersen (NB), 2023-11-28:
For dem af os, der har beskæftiget sig med det her område og de her dyremishandlingssager og misrøgtssager, vi har set og sat os ind i – alle mulige ting, både med hunde, katte, sociale problemer, hestesager, og det kan være grise, det kan være køer; vi ser dem alle steder – er det jo en meget multifacetteret problemstilling, som vi nok ikke vil løse med det her forslag.
Lennart Damsbo-Andersen (S), 2009-03-12:
: Altså, det forslag, oppositionen har fremsat her, blev fremlagt i Folketinget den 27. januar til behandling i dag, og så vidt jeg erindrer, var der overhovedet ikke nogen i regeringen og regeringspartierne, der den 27. januar eller deromkring var opmærksom på eller havde øje for, at der er krise i det her land, og at folk begyndte at blive fyret, specielt inden for håndværksbranchen, og man havde heller ikke øje for, at kommunerne ville få problemer med at få renoveret de bygninger, som de skulle have renoveret, i det tempo, som var nødvendigt.
Benny Engelbrecht (S), 2012-03-30:
Jeg foretrækker ligesom andre ordførere at kalde det Vandkantsdanmark eller Udsigtsdanmark, men der er ingen tvivl om, at hvis Liberal Alliances beslutningsforslag skulle blive gennemført, ville det føre til alvorlig nedgang i en række af de kommuner, hvor turisme er et af de allervigtigste erhverv.
Peter Skaarup (DF), 2016-03-04:
Så det, jeg godt vil bede statsministeren om at kommentere over for Folketinget, er: Når integrationsministeren siger, at hun egentlig synes, at man skal jævne Grimhøjmoskeen med jorden, så er der et indhold i det; så er det ikke bare nogle ord, så har regeringen faktisk tænkt sig at handle efter det – hvis ikke nu, så senere.
Morten Bødskov (S), 2013-05-07:
Som jeg har redegjort for, har politiet således optrappet det i forvejen massive retshåndhævende pres; vi har i regeringen fra start sat handling bag ordene og intentionerne, og som jeg har redegjort for, har regeringen således iværksat en række tiltag, som har sikret, at indsatsen over for banderne nu er løftet markant.
Joachim B. Olsen (LA), 2015-04-28:
Nej, det, vi synes er vigtigt – i øvrigt præcis ligesom regeringens Produktivitetskommission også anbefalede, nemlig at man netop ikke brugte de her arbejdsklausuler, fordi de fordyrer processen – når de i det offentlige skal have løst en opgave, er, at de ligesom får det bedste produkt til den bedste pris.
Helge Adam Møller (KF), 2004-04-16:
Sammenfattende: Christiania skal fortsat være et grønt og bilfrit område, hvor der også er plads til at leve på en anden måden, men uden hashhandel, inden for lovgivningens regler, med almindelig huslejebetaling, med åben boligtildeling og med opretning af de bevaringsværdige bygninger.
Lone Dybkjær (RV), 2010-04-15:
For da jeg blev præsenteret for det her og fik at vide, at hvis man overtrådte våbenloven og man fik 1 års fængsel, kom det ikke på straffeattesten, tænkte jeg: Hold da ferie – altså, når man tænker på, hvad der i øvrigt kommer på straffeattesten.
Karl H. Bornhøft (SF), 2008-04-03:
Nogle transkønnede, som får en operation, ender jo med at være lige så ulykkelige eller med at have det endnu værre, end før de blev opereret, og jeg tror, at vi må sige, at det nok ikke er på alle områder, at et fuldstændig frit valg nødvendigvis er løsningen.
Henning Hyllested (EL), 2015-10-29:
Gad vide, om det også gælder for tonnageskatteordningen, henset til min tidligere bemærkning om lovforslagets bemærkninger om, at det vurderes med usikkerhed, når den her tonnageskatteordning udvides, at den vil medføre et ikke nævneværdigt mindreprovenu.
Lars Løkke Rasmussen (M), 2025-05-02:
Det er en realitet, vi er nødt til at forholde os til, og det er baggrunden for, at hverken vi eller nogen andre NATO-allierede har ratificeret den her traktat, og at ingen af vores allierede heller har deltaget på de sidste opfølgningsmøder som observatør.
Line Barfod (EL), 2009-12-02:
Det er muligt, ministeren ikke synes, at det har nogen betydning, og det kan man jo også sagtens synes, når man sidder her i Folketinget og næste år får over 1.000 kr. om måneden i skattelettelse; så kan man da sagtens sige, at det er ligegyldigt, om der ikke er penge til pebernødder og kalenderlys, for det kommer man ikke til selv at opleve.
Nick Hækkerup (S), 2020-05-27:
Men det, som der arbejdes med, er selvfølgelig, hvordan vi kan sikre en gradvis og forsigtig åbning af vores grænser, sådan at vi både kan sikre turisme og turismeøkonomien, men jo også at de sundhedsmæssige gevinster, som vi har nået, ikke bliver sat over styr, fordi vi farer for hurtigt frem og introducerer nye smittekæder i Danmark.
Johanne Schmidt-Nielsen (EL), 2016-03-17:
Men der er en mærkbar forskel på at gå fra kontanthjælp til arbejde, og hvis ikke Venstres ordfører ved det, er det alt for lang tid siden, at Venstres ordfører har haft noget som helst at gøre med den virkelighed, som ligger lige ude på den anden side af Christiansborgs tykke mure.
Jesper Kiel (EL), 2016-01-19:
Hvis man så skal ud at hente de her penge ude i kommunerne, hvor man altså er nødt til at fyre pædagogmedhjælpere og hjemmehjælpere, forsvinder der jo to-tre stillinger pr. million i den nære velfærd, og derfor kan man sige, at den her ordning jo lige så vel kunne føre til, at man mister 500-1.000 stillinger i Danmark.
Jørn Dohrmann (DF), 2010-05-27:
Jeg kan forstå, at Socialdemokraterne lægger meget vægt på, at det her koster kroner og øre, og det vil altså sige, hvis jeg har forstået det rigtigt – og det håber jeg at jeg har – at man sætter pengene højere end at få opklaret forbrydelserne.
Mai Henriksen (KF), 2012-04-24:
Selv om man ved, at der er en statistisk, positiv sammenhæng – jo højere et uddannelsesniveau, jo mere produktivitet, jo mere vækst, jo mindre sandsynlighed for ledighed – skal der stadig væk være en efterspørgsel efter den højtuddannede arbejdskraft, for ellers uddanner man til arbejdsløshed.
Søren Pape Poulsen (KF), 2017-11-16:
Hvorvidt det er muligt, at man kan lægge noget ind i den her forbindelse, og hvordan det præcis skulle kunne gøres, kigger jeg selvfølgelig gerne på, men det tror jeg ikke at jeg sådan lige tør komme med nogen tilkendegivelser om i dag, for spørgmålet er, hvad det er for en aftale, vi har, hvordan den skal udmøntes, hvad resten vil sige til det, og hvad mulighederne er.
Jens Vibjerg (V), 1999-02-25:
Nogle vil måske hævde, at der ikke er en stor nok efterspørgsel efter uddannet arbejdskraft i yderdistrikterne, men det er vel et faktum, at sygeplejersker og læger er en mangelvare på de små sygehuse, ligesom ingeniører, jurister og mange andre uddannelsestyper efterlyses i såvel landkommuner som private virksomheder med en yderlig placering.
Jørn Jespersen (SF), 1997-11-14:
Om de enkelte punkter, som Venstre og De Konservative har nævnt, kan man sige, at på en del af dem er der initiativer og hensigter, som vi i SF er helt enige i, andre steder synes vi, at det er noget uklart, og der er et enkelt punkt, hvor vi er decideret uenige.
Keld Albrechtsen (EL), 2004-12-02:
Og der håber jeg så inderligt, at også Dansk Folkeparti vil være med, så vi sammen med De Radikale og SF og gerne andre partier kan skabe et flertal i udvalget for en egentlig løsning på det problem med de sorte penge, for det er der ikke i regeringens forslag.
Lars Aslan Rasmussen (S), 2021-12-21:
Hr. Marcus Knuth har selv været med til at skrive under på de her regler og har haft rigtig mange møder med ministeren og bryder nu en aftale, selv om folk, som grundlæggende har ret til det, uanset om ordføreren kan lide det eller ej, rent faktisk har opfyldt betingelserne og står på et lovforslag.
Henning Hyllested (EL), 2016-04-26:
Og det vil være naturligt at gå til en hovedentreprenør, som jo udmærket godt kender forholdene inden for branchen og derfor udmærket ved på forhånd, når tilbuddene kommer ind, om der her er grund til at være opmærksom og derfor også udbede sig ikke nødvendigvis regnskaber, og hvad ved jeg – det behøver man jo ikke – men man kan sikre sig en bankgaranti.
Finn Sørensen (EL), 2017-02-23:
af sted – det gør man herinde i Folketinget i forhold til regeringen, og det gør man i økonomiforhandlingerne og i KL – men aftalerne bliver jo ikke gennemført, hvis ikke der er et flertal for dem i KL og her i Folketinget, og jeg vil bare have bekræftet, at Dansk Folkeparti er en del af det flertal, der i årevis har ført en økonomisk politik, som har tvunget kommunerne til at spare, og som jo dermed også tvinger kommunerne til at spare på ældreområdet.
Charlotte Dyremose (KF), 2008-05-23:
Men det var åbenbart en misforståelse, og så må hr. Martin Henriksen jo tage til efterretning, at det åbenbart ikke var noget problem, at hr. Martin Henriksen ikke kunne indgå konstruktivt i den beretning - som jeg så i øvrigt godt kan forstå han ikke kunne støtte.
Peter Hummelgaard (S), 2019-12-05:
Det andet, jeg kan sige, er jo, at ATP både over den sidste lange årrække og nu jo rent faktisk gør rigtig, rigtig meget for at bevæge sine investeringer i en mere grøn og mere social, bæredygtig retning, og at ATP også har oplyst mig om, at ATP i en årrække har opfordret såvel EU som G20 til at fremlægge ambitiøse CO 2 -reduktionsplaner.
Karen Hækkerup (S), 2013-04-16:
Vi har faktisk valgt en løsning med, at hvis man anvender en kendt donor, er det faktisk den kendte donor, der som udgangspunkt er far, og så vil det være den kvinde, der bliver gravid, der vil være mor, og den mand, der afgiver sæden, vil være far, hvis der er tale om en kendt donor, med mindre man aftaler noget andet.
René Gade (ALT), 2015-10-23:
Jeg kommer selv fra erhvervslivet, og der har jeg da oplevet, at de bureaukratiske begrænsninger, der kan blive pålagt en, er voldsomme, og hvis man kæmper mod virksomheder i andre lande, der har mere fleksible ordninger, så er det noget, der fjerner troen på, at det kan lade sig gøre at konkurrere på kvalitet, som vi netop har i Danmark.
Svend Auken (S), 2001-03-29:
Jeg har da glædet mig over, at den alliance, der har været bag loven, nemlig fra stort set hele detailhandelen sammen med de grønne organisationer og sammen med landbrugets organisationer osv., har vist sig at være en koalition, der har kunnet holde, og at vi har indbygget en fleksibilitet, der gør, at man har kunnet tilpasse sig.
Mads Fuglede (DD), 2024-05-23:
Når man ser på mange af de her projekter, der handler om troen på, at brint er det nye guldæg osv., og at power-to-x bliver det, så er vi bare meget tidligt i den proces stadig væk, og jeg tror, at der er store perspektiver i de teknologier, men jeg er ikke sikker på, at de kommer til at lande, som vi ser dem foldet ud nu.
Kaare Dybvad Bek (S), 2025-01-23:
Kan man dog ikke bare, hvis ikke man mener det, som Det Konservative Folkepartis repræsentanter sagde hernede i Folketingssalen, gå op på Folketingets talerstol og sige til os, der er i debatten i dag: Vi mener ikke, at man kan lave et udrejsecenter i Iran eller i Afghanistan?
Kirsten Normann Andersen (SF), 2024-04-26:
Noget af det, vi alle sammen har talt rigtig meget om, lige så længe som jeg kan huske efterhånden, er, at ulighed i sundhed er størst blandt de mest sårbare borgere, som også har flere problemstillinger, og det kommer ministeren jo også rigtig fint ind på, og at der også er stor geografisk ulighed.
Ole M. Nielsen (KRF), 2001-01-16:
Men som det også har været sagt af tidligere ordførere her, så er det simpelt hen nødvendigt at lære - og det er det, den tilbagevendende regionaldebat skal lære os - at få tingene vendt, således at når man centraliserer, så kan man altså faktisk godt centralisere ud i periferien for at fastholde beskæftigelse dér.
Lisbeth Bech Poulsen (SF), 2012-11-01:
Formålet med dette lovforslag er jo, som vi har hørt i dag, at gøre det muligt for universiteterne at formidle boliger til studerende, der via et af de otte danske universiteter er optaget på et uddannelsesforløb udbudt på Det Danske Universitetscenter i Beijing.
Nadeem Farooq (RV), 2011-12-01:
Men jeg vil gerne sige herfra, at vi selvfølgelig ser frem til en konstruktiv udvalgsbehandling, og vi ser gerne, at der kommer nye elementer ind, men sådan som forslaget ligger, er det noget, der minder om en genfremsættelse, og derfor er vi imod forslaget.
Inger Støjberg (V), 2011-04-27:
Men frem for at have pengene til sådan lidt billedligt talt at ligge og samle støv i et hjørne eller blive puttet i den store kasse syntes jeg, det var langt bedre at få dem ud at arbejde, så vi i stedet for kan hjælpe nogle unge arbejdsløse ind på arbejdsmarkedet for de her penge.
Ester Larsen (V), 1998-01-23:
Jeg er også meget ked af det, hvis man kun kan få ensartethed i afgørelserne, hvis alle, der behandler sagerne, sidder på det samme matrikelnummer, for det er da en ødelæggende tankegang for meget andet af det arbejde, der foretages, og det må da være muligt at samordne afgørelsesprincipperne for et fåtalligt antal decentrale nævn.
Julie Skovsby (S), 2017-03-15:
Hvis der er en bekymring, for det må der jo være, hvis ikke ministeren er citeret forkert til DR Nyheder, så vil jeg gerne have ministeren til at svare på, hvorfor det er, at ministeren ønsker at gribe ind og se på kvaliteten og tilsynsdelen, hvis ikke der er nogen bekymring.
Eigil Andersen (SF), 2010-06-10:
Som jeg også nævnte, hvis man stemmer på de rigtige partier ved det næste folketingsvalg, vil det jo ske inden 2-års-perioden er udløbet, inden den første falder for de nye regler, og det betyder, at man vil kunne redde, som det bliver sagt, alle dem, der stod over for at blive smidt ud af dagpengesystemet efter de 2 år.
Lissa Mathiasen (S), 2005-12-08:
Ja, det er jo sørgeligt at konstatere, at finansministeren tilsyneladende i den her sammenhæng løber med en halv vind. For der lå en meget klar hilsen fra Udvalget for Forretningsordenen i går, og, sådan som jeg opfattede det, endda også fra Folketingets formand, om, at det også af hensyn til det samarbejdende folkestyre ville være korrekt, om man fik det her som minimum tilsendt i Finansudvalget på et separat aktstykke, således at Finansudvalget og dermed også Folketinget havde mulighed til at tage stilling, og at vi ikke fandt, at det var nok blot at blive orienteret, når man havde taget beslutningen.
Torsten Gejl (ALT), 2024-11-08:
Jeg vil minde ordføreren om, at den eneste civilsamfundsorganisation, som er med i den grønne trepart – så vidt jeg kan se; det kommer selvfølgelig lidt an på, hvordan man vurderer dem og definerer dem – er Danmarks Naturfredningsforening, som i øjeblikket er rasende over den mangel på evne, regeringen har, til at stoppe den kvælstofudledning, der i øjeblikket fører til iltsvind; man vil nærmest udlede mere kvælstof, selv om vi så sent som i dag har fået en rapport, der siger, at der ikke har været så stort et iltsvind i mange år.
Lars Løkke Rasmussen (M), 2023-11-14:
Jeg ville være bekymret på Arktis' vegne og for ambitionen om at holde Arktis som lavspændingsområde, hvis der pludselig skete en opløsning af rigsfællesskabet, uden at der samtidig med det var nogen, der havde taget et ordentligt ansvar for, hvad det så var for en sikkerhedsparaply, der skulle være.
Lea Wermelin (S), 2023-04-13:
Nu har vi f.eks. lavet den her nationale energikrisestab, NEKST, som også skal hjælpe os med at fjerne nogle af de benspænd, og det kan jo også være, at vi skal mødes her i salen igen på baggrund af nogle af deres anbefalinger, sådan at vi kan sikre, at vi får mest muligt tempo i den grønne omstilling.
Meta Fuglsang (SF), 2011-01-14:
Jeg har sagt, at jeg ikke har set den tv-udsendelse, og hvis det bliver til, at SF's folketingspolitikere uvederhæftigt kan sige hvad som helst, synes jeg, det siger mere om den retorik, som andre ordførere på det her område vælger, end om den retorik, SF fører.
Kirsten Normann Andersen (SF), 2021-11-11:
Skal jeg forstå ordføreren sådan, at det ikke er et nej til en velfærdslov, der kan sikre, at pengene følger med, når demografien i virkeligheden tilsiger, at det skal man gøre, men at det kan være et spørgsmål om nogle formuleringer, der skal være lidt anderledes – men at princippet om, at pengene skal følge med, når der er flere og flere børn og flere og flere ældre, bakker ordføreren op om?
Kristian Pihl Lorentzen (V), 2017-10-26:
Hvis kommunen vælger at udvide sin offentlige servicetrafik i meget store pakker, og der måske så er nogle langt væk i det regionale trafikselskab, der byder på det, jamen så er det klart, at det så bliver lidt sværere for den lokale vognmand i den forbindelse at få noget kørsel og eksistere.